Yal ullis yebna neɣ ibedd ɣef yiwet n tɣessa, ayen ara yessisehlen tigzi n wullis, yerna d lqaleb n twuriwin i deg d-yeskan Greimas amek i d-tḍerru teḥkayt. Lqaleb-agi n twuriwin yeqqen ɣer leṣnaf n tigawin n yimigan d umseḍfer-nsent di teḥkayt am wakken i d-yeskan amek ttnernin yineḍruyen seg mi ara tebdu alma tekfa teḥkayt: 2.1.1 Tagnit n tezwara: neɣ addad n tezwara, deg-s nettaf aglam n yiwudam, n wakud d wadeg. M.A.Salḥi, yenna-d ɣef tegnit n tazwara d aḥric amezwaru n tmacahut, deg-s i dyemmal win d-iḥekkun iwudam yettekkin deg teḥkayt. D aḥric-agi i d-yemmalen diɣen melmi d wanda teḍra teḥkayt1. Yenna-d daɣen deg tegnit-agi i tettili tmenna n wayen ixuṣṣen.